Fedorkovo

Fedorkovo () on maalaiskunta ja sen keskuskylä Novgorodin alueen Parfinon piirissä Venäjällä. Se sijaitsee Lovatjoen rannalla Parfinon taajamaa vastapäätä. Kylässä on 1 400 ja kunnassa 3 900 asukasta (vuonna 2009)Generalnyi plan, s. 14..

Maantiede ja asutus
Fedorkovon kunnan pinta-ala on 875,95 neliökilometriäGeneralnyi plan, s. 8.. Se rajoittuu koillisessa Kresttsyn piirin Zaitsevon ja Kresttsyn kuntiin, idässä Demjanskin piirin Knevitsyn kuntaan, kaakossa Parfinon piirin Polan kuntaan, lounaassa Staraja Russan piirin Mednikovon ja luoteessa Vzvadin kuntiin sekä pohjoisessa Ilmajärveen. Kunnan keskellä sijaitsee Parfinon kaupunkikunta. Pinta-alasta 67,6 % on metsää, 16,5 % maatalousmaata ja 12,1 % vesialuetta.

Kunnan alue kuuluu Ilmajärven alankoonGeneralnyi plan, s. 7.. Suurimmat joet ovat Lovat, Pola ja RedjaGeneralnyi plan, s. 81.. Ilmajärveen laskevat Lovat ja Pola muodostavat laajan suistoalueen.

Keskuskylän lisäksi kuntaan kuuluu Parfinon rautatieasema ja 62 kylää: Antipovo, Anuhino, Babki, Berezitsko, Bolšije Butški, Bolšoje Volosko, Bor, Dretjonka, Dubrovy, Gontsy, Gorodok, Gorodok-Dubrovski, Gorodok-Lažinski, Gridino, Hmelevo, Ivankovo, Ivašovo, Jamy, Jeršino, Jurjevo, Kstetški, Lazaritskaja Luka, Lazaritsy, Lažiny, Ljubohovo, Lukino, Majata, Malyje Butški, Manuilovo, Medvedkovo, Mežniki, Navelje, Obodovo, Parfino, Plešakovo, Podborovje, Podtšesje, Potšajevo, Pustoborodovo, Redtsy, Repištše, Rjabutki, Rostani, Rudnovo, Satškovo, Selivanovo, Seltso, Sergejevo, Sloboda, Slobodka, Staryi Dvor, Štšekotets, Sutški, Tisva, Tulitovo, Vdal, Veretje, Vorontsovo, Zaklinje, Zalesje, Zaostrovje ja Zubatkino. Fedorkovon ohella suurimpia asutuskeskuksia ovat 400 asukkaan Sergejevo ja yli 200 asukkaan Lažiny, Parfino ja Jurjevo. Kymmenessä kylässä ei ole lainkaan vakituista asutusta.Generalnyi plan, s. 14–15.

Historia
Fedorkovon kyläneuvosto erotettiin Lazaritsyn kyläneuvostosta vuonna 1969. Sen alueella toimi uittokonttori, metsäteollisuuspiiri ja Sergejevon sovhoosin työryhmä. Nykyinen Fedorkovon kunta on perustettu vuonna 2006. Sergejevon, Lažinyn ja Jurjevon maalaiskunnat liitettiin siihen vuonna 2010.

Liikenne, talous ja palvelut
Kunnan kautta kulkee Bologojen ja Dnon välinen rautatie sekä M10-valtatien, Parfinon ja Staraja Russan välinen maantie. Rautatiellä on Parfinon ja Rudnovon asemat.Generalnyi plan, s. 34.

Paikallisista elinkeinoista tärkeimpiä ovat jalostus (28,5 %), maa- ja metsätalous (22,8 %) sekä koulutus (21,1 %)Generalnyi plan, s. 19.. Kunnassa toimii puunjalostuslaitoksia ja kaksi karjatilaaGeneralnyi plan, s. 9.. Työvoimasta 74 % työskentelee kunnan ulkopuolella.

Keskuskylän palveluihin kuuluvat lastentarha, keskikoulu, kulttuuritalo, kirjasto, lääkintäasema, yleinen sauna ja posti. Eräitä julkisia palveluja on myös Sergejevossa, Lažinyssa ja muissa kylissä.Generalnyi plan, s. 26–30.

Nähtävyydet
Seudulla on useita muinaisia asuin- ja hautapaikkoja. Gorodok-Lažinskin lähellä sijaitseva 700–1200-lukujen muinaislinna on valtakunnallinen suojelukohde. Rakennusmuistomerkkeihin kuuluu Hmelevon kartano. Lisäksi on lukuisia toisen maailmansodan muistomerkkejä.Generalnyi plan, s. 10–12.

Lähteet


Viitteet

Aiheesta muualla
 Fedorkovon kunnan sivusto 

Luokka:Novgorodin alueen kylät
Luokka:Parfinon piirin kunnat